CELEX: 52020PC0221
Language: lv
Date: 2020-05-20
Title: Priekšlikums EIROPAS PARLAMENTA UN PADOMES REGULA, ar ko paredz pagaidu pasākumus attiecībā uz Regulā (ES) 2019/788 par Eiropas pilsoņu iniciatīvu paredzēto vākšanas, verifikācijas un izskatīšanas posmu termiņiem, ņemot vērā Covid-19 uzliesmojumu

EIROPAS KOMISIJA
            Briselē, 20.5.2020
            COM(2020) 221 final
            2020/0099(COD)
            Priekšlikums
            EIROPAS PARLAMENTA UN PADOMES REGULA,
            ar ko paredz pagaidu pasākumus attiecībā uz Regulā (ES) 2019/788 par Eiropas pilsoņu iniciatīvu paredzēto vākšanas, verifikācijas un izskatīšanas posmu termiņiem, ņemot vērā Covid-19 uzliesmojumu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Covid-19 pandēmija ir skārusi dalībvalstis un to iedzīvotājus iepriekš nepieredzētā veidā. Reaģējot uz pandēmiju, dalībvalstis ir veikušas pasākumus, lai apturētu vai palēninātu Covid-19 pārnesi, tostarp noteikušas pārvietošanās ierobežojumus, kuru rezultātā sabiedriskā dzīve ir teju pilnībā apstājusies gandrīz visās dalībvalstīs. 
               
               
                  Pandēmija neizbēgami nopietni ietekmē arī Eiropas pilsoņu iniciatīvu (EPI) — līdzdalības demokrātijas instrumentu, kas ir atkarīgs no iedzīvotāju iesaistes visā ES. Tiesības iesniegt EPI ir nostiprinātas Līgumā par Eiropas Savienību (LES 11. panta 4. punkts). Valstu pārvietošanās ierobežošanas pasākumi un, vispārīgāk, pandēmijas visuresamība ir novedusi pie tā, ka patlaban organizatoriem ir gandrīz neiespējami sekmīgi turpināt vietējās kampaņas un vākt paziņojumus par atbalstu papīra formātā, lai palīdzētu apkopot vajadzīgos paziņojumus noteiktajā 12 mēnešu laikposmā. 
               
               
                  Dalībvalstīm un Eiropas iestādēm ir arī noteikti pienākumi attiecībā uz savākto paziņojumu par atbalstu derīguma verifikāciju (ieskaitot sertifikāciju) un sekmīgas iniciatīvas izskatīšanu. Šie pienākumi tāpat ir jāizpilda noteiktā laikā. Ņemot vērā ārkārtas apstākļus, kas izriet no valstu pasākumiem, kuri veikti, reaģējot uz Covid-19 pandēmijas izraisīto bezprecedenta sabiedrības veselības krīzi, dalībvalstis un Eiropas iestādes var nespēt izpildīt šos pienākumus tiesību aktos noteiktajos termiņos. 
               
               
                  Lai saglabātu Eiropas pilsoņu iniciatīvas instrumenta efektivitāti šīs pandēmijas laikā un nodrošinātu pārliecību un juridisko skaidrību to iniciatīvu organizatoriem, attiecībā uz kurām vākšana, verifikācija vai izskatīšana turpinās, ir jāpieņem pagaidu pasākumi, kas ļauj pagarināt ar šīm iniciatīvām saistītos vākšanas periodus. Līdzīgi pagaidu pasākumi būtu jāveic, lai ļautu dalībvalstīm lūgt Eiropas Komisijai pagarināt verifikācijas periodu, ja to kompetentās iestādes pandēmijas apkarošanas pasākumu dēļ nevar verifikāciju pabeigt laikus. Tāpat Eiropas Parlamentam un Eiropas Komisijai būtu jāatļauj atlikt atklāto uzklausīšanu un tikšanos ar organizatoriem līdz brīdim, kad situācija sabiedrības veselības jomā valstī, kurā tie plāno rīkot šīs sanāksmes, atkal ļauj to darīt. Attiecīgi būtu jāpagarina atbilstošais laikposms derīgas iniciatīvas izskatīšanai.
               
            
            
               •Saskanība ar spēkā esošajiem noteikumiem konkrētajā politikas jomā
            
            
               
                  Tiesību akti, uz kuriem attiecas šī regula, ir Eiropas Parlamenta un Padomes 2019. gada 17. aprīļa Regula (ES) 2019/788 par Eiropas pilsoņu iniciatīvu. Minētajā regulā nav konkrētu noteikumu, kas ļautu pagarināt reģistrēto iniciatīvu vākšanas, verifikācijas un izskatīšanas periodu tādās situācijās kā Covid-19 krīzes izraisītā. Tādēļ ir jāpieņem attiecīgi noteikumi, lai ņemtu vērā to pasākumu ietekmi, kas veikti, reaģējot uz Covid-19 pandēmijas izraisīto sabiedrības veselības krīzi, un lai nodrošinātu juridisko noteiktību organizatoru grupām un dalībvalstu iestādēm.
               
            
            
               •Saskanība ar citām Savienības rīcībpolitikām
            
            
               
                  Dalībvalstu veiktie pasākumi, reaģējot uz Covid-19 pandēmiju, patlaban rada organizatoriem ievērojamās grūtības savākt paziņojumus par atbalstu papīra formātā un organizēt vietējas kampaņas nolūkā informēt sabiedrību par viņu iniciatīvām, un tas varētu apdraudēt viņu spēju sasniegt robežvērtību — vienu miljonu paziņojumu par atbalstu vismaz septiņās dalībvalstīs. Tas ir priekšnoteikums, lai Līgumu īstenošanas nolūkā lūgtu Eiropas Komisiju iesniegt priekšlikumu Savienības tiesību aktam par šo jautājumu. Rezultātā Savienības līmenī tiktu iedragāta šā līdzdalības demokrātijas instrumenta efektivitāte, ar kuru Savienības pilsoņiem ir piešķirtas tiesības iesniegt priekšlikumu šādai leģislatīvai darbībai. Līdzīgi kā attiecībā uz citām Savienības rīcībpolitikām un juridiskajiem instrumentiem, ko ietekmēja Covid-19 pandēmija, tāpēc tiek ierosināts veikt pagaidu pasākumus, lai novērstu šo neparedzamo un ārkārtējo ietekmi.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Priekšlikums attiecas uz vākšanas, verifikācijas un izskatīšanas posmam piemērojamiem termiņiem, kas noteikti Regulā (ES) 2019/788. Minētās regulas pieņemšanas pamatā ir LESD 24. pants. LESD 24. pants ir konkrēts tiesiskais pamats Eiropas pilsoņu iniciatīvai un noteikumu par procedūrām un nosacījumiem, kas nepieciešami pilsoņu iniciatīvai Līguma par Eiropas Savienību 11. panta izpratnē, pieņemšanai regulu formā. Līdz ar to šā priekšlikuma pamatā arī ir LESD 24. pants. 
               
            
            
               •Subsidiaritāte (neekskluzīvas kompetences gadījumā) 
            
            
               
                  Attiecīgo termiņu ilgums Eiropas pilsoņu iniciatīvām ir noteikts Regulā (ES) 2019/788. Minētā regula tās pašreizējā redakcijā neparedz nepieciešamo elastību termiņu piemērošanā, kas ļautu organizatoru grupām, dalībvalstīm un Eiropas iestādēm izmantot šo termiņu pagarinājumu ārkārtas apstākļos, piemēram, Covid-19 pandēmijas gadījumā. Šādus pagarinājumus var panākt tikai ar Savienības tiesību aktu noteikumiem, t. i., ar pagaidu atkāpēm. 
               
               
                  •
                        Proporcionalitāte
               
               
                  Šī Savienības rīcība ir vajadzīga, lai sasniegtu Regulā (ES) 2019/788 paredzēto mērķi nodrošināt Eiropas pilsoņu iniciatīvas pienācīgu darbību, ņemot vērā to, cik lielas sekas rada dalībvalstu pasākumi, reaģējot uz Covid-19 pandēmiju. Priekšlikums attiecas tikai uz mērķtiecīgiem pagaidu pasākumiem, kurus veic, reaģējot uz sekām, ko rada dalībvalstu pasākumi saistībā ar Covid-19 pandēmiju. Pasākumi aprobežojas ar to, kas ir nepieciešams, lai nodrošinātu juridisko noteiktību un saglabātu Eiropas pilsoņu iniciatīvas efektivitāti, kā noteikts Līgumā par Eiropas Savienību. 
               
               
                  Komisijas īstenošanas pilnvaras attiecībā uz vākšanas perioda turpmāku pagarināšanu skartajām iniciatīvām ir ierobežotas un samērīgas. Uz to attiecas objektīva un verificējama prasība, ka dalībvalstu veiktajiem pasākumiem jābūt vai tiem jāturpina būt spēkā lielākajā daļā dalībvalstu vai vairākās dalībvalstīs, kas pārstāv vairāk nekā 35 % no ES iedzīvotāju skaita. Tāpat Komisija piešķir dalībvalstij atļauju konkrētai iniciatīvai piemērot verifikācijas perioda pagarinājumu tikai tad, ja attiecīgā dalībvalsts pierāda, ka ieviesto Covid-19 pasākumu dēļ tā nevar pabeigt verifikāciju noteiktajā trīs mēnešu periodā. Attiecīgā dalībvalsts iesniedz pamatotu lūgumu šāda pagarinājuma saņemšanai. 
               
            
         
         
            
               
                  Ierosinātais grozījums ir ierobežots laikā, pieņemot, ka pandēmija būs pārvarēta līdz 2022. gada beigām.  
               
            
            
               •Juridiskā instrumenta izvēle
            
            
               
                  Regula ir piemērots instruments, lai ieviestu nepieciešamo elastību to juridisko termiņu pagarināšanā, kas piemērojami Eiropas pilsoņu iniciatīvas vākšanas, verifikācijas un izskatīšanas posmiem saskaņā ar Regulu (ES) 2019/788. Šo termiņu pagarināšanai ir nepieciešams vispārēji piemērojams Savienības tiesību akts, kas ir saistošs un tieši piemērojams visās dalībvalstīs. Regula arī tiek uzskatīta par piemērotu nepieciešamā juridiskā pamata nodrošināšanai, pamatojoties uz kuru Komisijai piešķir īstenošanas pilnvaras pagarināt vākšanas periodu un verifikācijas periodu pēc attiecīgās dalībvalsts pieprasījuma. 
               
            
            
               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaudes
            
            
               
                  Neattiecas.
               
            
            
               •Apspriešanās ar ieinteresētajām personām
            
            
               
                  Ņemot vērā jautājuma steidzamību, apspriešanās ar ieinteresētajām personām nav veikta. Tomēr priekšlikums ir sagatavots pēc apspriešanās ar ekspertu grupu Eiropas pilsoņu iniciatīvas lietās. Pēc aptaujas par grozījuma galvenajiem aspektiem 2020. gada 30. aprīlī notika sanāksme ar ekspertu grupu. Komisija saņēma arī vairākas vēstules no pandēmijas laikā notiekošu iniciatīvu organizatoriem, lūdzot rast piemērotus un atbilstīgus risinājumus, proti, pagarināt termiņus, lai risinātu viņu problēmas saistībā ar vajadzīgo paziņojumu par atbalstu vākšanu. Līdzīgi pieprasījumi ir saņemti no Parlamenta deputātiem, tostarp no Konstitucionālo jautājumu komitejas priekšsēdētāja. 
               
            
            
               •Ekspertu atzinumu pieprasīšana un izmantošana
            
            
               
                  Neattiecas.
               
            
            
               •Ietekmes novērtējums
            
            
               
                  Ierosināto mērķtiecīgo pagaidu pasākumu galvenais mērķis ir ar Covid-19 uzliesmojumu saistīto ārkārtas iemeslu dēļ nodrošināt Regulā (ES) 2019/788 minēto attiecīgo periodu pagarinājumus. Pasākumus piemēro salīdzinoši īsu laika posmu. Tāpēc ietekmes novērtējums netika uzskatīts par nepieciešamu.
               
            
            
               •Normatīvā atbilstība un vienkāršošana
            
            
               Neattiecas.
            
            
               •Pamattiesības
            
            
               
                  Neattiecas.
               
            
            
               4.IETEKME UZ BUDŽETU
            
            
               
                  Šis priekšlikums neietekmē budžetu. 
               
               
                  Saskaņā ar Regulu (ES) 2019/788 organizatoriem ir jāievieš vākšanas tiešsaistes sistēma paziņojumu par atbalstu vākšanai tiešsaistē. Tās var nolemt pašas izveidot šādu sistēmu, bet tās var izmantot arī Komisijas izveidoto un pārvaldīto centralizēto vākšanas tiešsaistes sistēmu. Attiecībā uz iniciatīvām, kurās izmanto centralizēto vākšanas tiešsaistes sistēmu, vākšanas perioda pagarināšana nozīmē, ka organizatoru grupas ilgāk izmanto centralizēto vākšanas sistēmu. Tā kā sistēma ir izstrādāta, lai vienlaikus mitinātu vairākas iniciatīvas, šāda turpmāka izmantošana nerada papildu izmaksas. Vākšanas perioda pagarināšanai nav nepieciešami papildu cilvēkresursi Komisijas administrācijā, lai izskatītu šīs iniciatīvas, jo Regulā (ES) 2019/788 noteiktie Komisijas pienākumi attiecībā uz iniciatīvām paliek tādi paši. 
               
            
            
               5.CITI ELEMENTI
            
         
         
            
               •Īstenošanas plāni un uzraudzīšanas, izvērtēšanas un ziņošanas kārtība
            
            
               
                  Pasākumu īstenošana tiks uzraudzīta, un par to tiks ziņots ar Regulu (ES) 2019/788 izveidoto vispārējo ziņošanas mehānismu ietvaros.
               
            
            
               •Skaidrojošie dokumenti (direktīvām)
            
            
               
                  Neattiecas.
               
            
            
               •Detalizēts konkrētu priekšlikuma noteikumu skaidrojums
            
            
               
                  Ierosinātie pagaidu pasākumi attiecas uz Regulu (ES) 2019/788 par Eiropas pilsoņu iniciatīvu. 
               
               
                  Priekšlikumā paredzēts pagarināt termiņus paziņojumu par atbalstu vākšanai attiecībā uz iniciatīvām, kas reģistrētas saskaņā ar Regulu (ES) 2019/788 vai Regulu (ES) Nr. 211/2011. Priekšlikumā ir arī paredzēta iespēja dalībvalstij pieprasīt verifikācijas perioda pagarinājumu. Līdzīgs pasākums ir ierosināts, lai atkarībā no konkrētajiem apstākļiem pagarinātu derīgas iniciatīvas izskatīšanas periodu. Pasākumiem ir pagaidu raksturs, jo tos piemēro tikai līdz 2022. gada beigām.
               
               
                  Attiecībā uz vākšanas perioda pagarināšanu priekšlikumā kā pirmais pagaidu pasākums ir paredzēts, ka vākšanas periods tiek pagarināts par sešiem mēnešiem attiecībā uz iniciatīvām, par kurām paziņojumu par atbalstu vākšana jau notika 2020. gada 11. martā — dienā, kad Pasaules Veselības organizācija oficiāli paziņoja, ka Covid-19 uzliesmojums ir kļuvis par pasaules mēroga pandēmiju. Kopš tā laika visas dalībvalstis ir veikušas pasākumus, lai apturētu vai palēninātu pandēmiju, kas būtiski kavē iniciatīvu organizatoru iespējas rīkot vietējas kampaņas un vākt paziņojumus par atbalstu papīra formātā. 
               
               
                  Attiecīgo noteikumu papildina Komisijas pilnvarojums pagarināt vākšanas periodu šīm iniciatīvām un iniciatīvām, attiecībā uz kurām vākšana tika uzsākta vēlāk, ja lielākajā daļā dalībvalstu vai vairākās dalībvalstīs, kuras pārstāv vairāk nekā 35 % no ES iedzīvotājiem, (joprojām) ir ieviesti šādi pasākumi vai ja jauns uzliesmojums liek dalībvalstīm atkārtoti veikt šādus pasākumus, tādā pašā mērā ietekmējot iniciatīvas. Pilnvarojums ir ierobežots laikā (tikai pagarinājumi par trim mēnešiem ar maksimālo kopējo vākšanas periodu — 24 mēneši) un balstīts uz objektīviem kritērijiem. 
               
               
                  Īstenošanas aktus par vākšanas perioda turpmāku pagarināšanu tām iniciatīvām, attiecībā uz kurām vākšana jau notika 2020. gada 11. martā vai šīs regulas spēkā stāšanās dienā, var pieņemt tikai pēc tam, kad šī regula ir stājusies spēkā. Šajā regulā paredzētais sešu mēnešu pagarinājuma periods dod pietiekami daudz laika pēc tās stāšanās spēkā, lai Komisija vajadzības gadījumā varētu lemt par vākšanas perioda turpmāku pagarināšanu šīm iniciatīvām. 
               
               
                  Priekšlikumā ir iekļauts īpašs pagaidu pasākums gadījumā, ja dalībvalsts uzskata, ka ārkārtas apstākļu dēļ, ko izraisījuši pasākumi tās valstī, tās valsts iestāde pamatoti nevar trīs mēnešu laikā pabeigt paziņojumu par atbalstu verificēšanu un sertificēšanu. Šādā gadījumā dalībvalsts var iesniegt Komisijai pamatotu lūgumu pagarināt šo periodu vismaz par vienu mēnesi un ne vairāk kā par trim mēnešiem. 
               
               
                  Vairākas iniciatīvas, saistībā ar kurām patlaban notiek paziņojumu par atbalstu vākšanas process, ir reģistrētas saskaņā ar Regulu (ES) Nr. 211/2011. Attiecībā uz vākšanas un verificēšanas procesu uz šīm iniciatīvām joprojām attiecas minētās regulas noteikumi. Priekšlikums nodrošina, ka attiecīgie pasākumi par vākšanas un verifikācijas perioda pagarināšanu attiecas arī uz šīm iniciatīvām. 
               
               
                  Saskaņā ar Regulu (ES) 2019/788 izskatīšanas periodam arī ir noteikti konkrēti termiņi. Eiropas iestādēm ir jārīko tikšanās ar organizatoriem (ko rīko Komisija viena mēneša laikā pēc sekmīgas iniciatīvas iesniegšanas) un atklāta uzklausīšana (ko rīko Eiropas Parlaments trīs mēnešu laikā pēc iesniegšanas). Šādu pasākumu rīkošana Regulā (ES) 2019/788 noteiktajos termiņos var būt apgrūtināta, ņemot vērā pasākumus, kas ieviesti, reaģējot uz Covid-19 pandēmiju valstī, kurā iestādes plāno rīkot šos pasākumus. Šādā gadījumā Eiropas iestādēm būtu jāļauj rīkot šādus pasākumus, tiklīdz sabiedrības veselības stāvoklis attiecīgajā valstī atkal ļauj rīkot šādus pasākumus. Šādos gadījumos Eiropas Komisija, atbildot uz derīgu iniciatīvu, pieņem savu paziņojumu trīs mēnešu laikā pēc atklātās uzklausīšanas Eiropas Parlamentā.  
               
               
                  Ja šajā priekšlikumā noteikto pagaidu pasākumu dēļ vākšanas, verifikācijas vai izskatīšanas periods tiek pagarināts, ir nepieciešams pagaidu pasākums, kas ļauj pagarināt Regulā (ES) 2019/788 noteiktos glabāšanas laikposmus, lai izvairītos no juridiskas prasības, kuras rezultātā paziņojumi par atbalstu tiktu priekšlaicīgi iznīcināti. 
               
            
            
               2020/0099 (COD)
            
            
               Priekšlikums
            
            
               EIROPAS PARLAMENTA UN PADOMES REGULA,
            
            
               ar ko paredz pagaidu pasākumus attiecībā uz Regulā (ES) 2019/788 par Eiropas pilsoņu iniciatīvu paredzēto vākšanas, verifikācijas un izskatīšanas posmu termiņiem, ņemot vērā Covid-19 uzliesmojumu
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 24. pantu,
            
         
         
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Ekonomikas un sociālo lietu komitejas atzinumu
                  1
               , 
            
            
               ņemot vērā Reģionu komitejas atzinumu
                  2
               , 
            
            
               saskaņā ar parasto likumdošanas procedūru,
            
            
               tā kā:
            
            
               (1)2020. gada 11. martā Pasaules Veselības organizācija oficiāli paziņoja, ka Covid-19 uzliesmojums ir kļuvis par pasaules mēroga pandēmiju. Šīs pandēmijas seku ietekme uz dalībvalstīm ir bijusi dramatiska un ārkārtēja. Tās ir veikušas virkni ierobežojošu pasākumu, lai apturētu vai palēninātu Covid-19 pārnesi, tostarp izolācijas pasākumus savu iedzīvotāju brīvas pārvietošanās ierobežošanai, sabiedrisko pasākumu aizliegumu un veikalu, restorānu un skolu slēgšanu. Šo pasākumu rezultātā sabiedriskā dzīve ir teju pilnībā apstājusies gandrīz visās dalībvalstīs.  
            
            
               (2)Dalībvalstu veiktie pasākumi neizbēgami ir nopietni ietekmējuši arī Eiropas pilsoņu iniciatīvas. Lai Eiropas pilsoņu iniciatīva būtu sekmīga, Eiropas Parlamenta un Padomes Regulā (ES) 2019/788
                  3
                ir noteikts, ka organizatoriem 12 mēnešu laikā ir jāsavāc vismaz 1 miljons paziņojumu par atbalstu vismaz 7 dalībvalstīs. Jo īpaši, to pasākumu dēļ, kuri veikti, reaģējot uz Covid-19 pandēmiju, ir ievērojami grūtāk papīra formātā vākt paziņojumus par atbalstu, rīkot vietējas kampaņas un organizēt sabiedriskus pasākumus, kas ir ļoti svarīgi sekmīgai iniciatīvai.
            
            
               (3)Dalībvalstīm un Savienības iestādēm ir arī konkrēti juridiski pienākumi saskaņā ar Regulu (ES) 2019/788. Uz minētajiem pienākumiem attiecas stingri laika termiņi, no kuriem Regulā (ES) 2019/788 nav paredzētas nekādas atkāpes.   
            
            
               (4)Līgums par Eiropas Savienību piešķir Savienības pilsoņiem tiesības vērsties pie Komisijas, aicinot to Līgumu īstenošanas nolūkā iesniegt Savienības tiesību akta priekšlikumu. Pilsoņu iniciatīva ir viens no galvenajiem instrumentiem, ar kuru Savienības pilsoņi var viegli un pieejamā veidā iesaistīties demokrātiskās un politiskās diskusijās par Savienību un iekļaut viņiem svarīgos jautājumus Savienības darba kārtībā. 
            
            
               (5)Pašreizējos ārkārtas apstākļos un jo īpaši sakarā ar pasākumiem, ko dalībvalstis veikušas, reaģējot uz Covid-19 pandēmiju, ir vajadzīgi pagaidu pasākumi, lai saglabātu minētā instrumenta efektivitāti un nodrošinātu juridisko noteiktību attiecībā uz piemērojamo termiņu iespējamu pagarināšanu.
            
            
               (6)Dalībvalstis ir norādījušas, ka tās tikai pakāpeniski samazinās to ierobežojumu līmeni, kas ieviesti ar pasākumiem, reaģējot uz Covid-19 pandēmiju, lai uzraudzītu un kontrolētu sabiedrības veselības stāvokli. Tādēļ ir lietderīgi pagarināt paziņojumu par atbalstu vākšanas periodu par sešiem mēnešiem, sākot no 2020. gada 11. marta, kad Pasaules Veselības organizācija paziņoja, ka uzliesmojums ir kļuvis par pandēmiju. Minētā pagarinājuma pamatā ir pieņēmums, ka vismaz pirmajos sešos mēnešos kopš 2020. gada 11. marta lielākajā daļā dalībvalstu vai vairākās dalībvalstīs, kuras pārstāv vairāk nekā 35 % Savienības iedzīvotāju, tiks īstenoti pasākumi, kas būtiski ierobežos organizatoru iespējas veikt vietējas kampaņas un vākt paziņojumus par atbalstu papīra formātā. Tāpēc vākšanas periods tām iniciatīvām, attiecībā uz kurām vākšana jau notika 2020. gada 11. martā, būtu jāpagarina par sešiem mēnešiem. Ja vākšanas periods iniciatīvai sākās pēc 11. marta, minētais periods būtu proporcionāli jāpagarina.
            
            
               (7)Ņemot vērā to, ka pandēmijas beigas Savienībā ir grūti prognozēt, ir lietderīgi pilnvarot Komisiju pieņemt īstenošanas aktus, lai turpmāk pagarinātu vākšanas periodu attiecībā uz iniciatīvām, kuru vākšanas periods vēl turpinās 2020. gada 11. septembrī, gadījumos, kad joprojām pastāv ārkārtas apstākļi, kas izriet no Covid-19 pandēmijas. Šajā regulā paredzētajam vākšanas perioda pagarinājumam par sešiem mēnešiem būtu jādod Komisijai pietiekami daudz laika pieņemt lēmumu par to, vai ir pamatoti turpmāk pagarināt vākšanas periodu. Pilnvarojumam būtu arī jāļauj Komisijai pieņemt īstenošanas aktus, lai pagarinātu vākšanas periodu jaunas sabiedrības veselības krīzes gadījumā, kas saistīta ar jaunu Covid-19 uzliesmojumu, ja lielākā daļa dalībvalstu vai vairākas dalībvalstis, kuras pārstāv vairāk nekā 35 % Savienības iedzīvotāju, ir veikušas pasākumus, kuriem varētu būt tāda pati ietekme. 
            
            
               (8)Lai nodrošinātu vienotus nosacījumus datu apkopošanas perioda pagarinājuma īstenošanai, būtu jāpiešķir īstenošanas pilnvaras Komisijai. Minētās pilnvaras būtu jāizmanto saskaņā ar Eiropas Parlamenta un Padomes Regulu (ES) Nr. 182/2011
                  4
               . 
            
            
               (9)Dalībvalstu veiktie pasākumi, reaģējot uz Covid-19 pandēmiju, var būtiski ietekmēt kompetento iestāžu spēju verificēt paziņojumu par atbalstu derīgumu Regulā (ES) 2019/788 noteiktajā trīs mēnešu termiņā. Piemēram, var būt mazāk pieejamu darbinieku vai kompetentajām iestādēm pandēmijas rezultātā var būt papildu uzdevumi un pienākumi. 
            
            
               (10)Dalībvalstīm būtu jānodrošina, ka, neraugoties uz pasākumiem, kas veikti, reaģējot uz Covid-19 pandēmiju, to administrācijas darbojas pēc iespējas ierastāk. Tomēr izņēmuma gadījumos būtu jāatļauj dalībvalstij iesniegt Komisijai pamatotu lūgumu piešķirt atļauju piemērot verifikācijas un sertifikācijas perioda pagarinājumu. Lūgums būtu jāpamato, un tajā būtu jāņem vērā ar pandēmiju saistīto pasākumu ietekme uz attiecīgās dalībvalsts kompetento iestāžu darbību. Piešķirtais pagarinājums nedrīkst būt ilgāks par sākotnējo verifikācijas periodu.  
            
            
               (11)Ņemot vērā pasākumus, ko dalībvalstis veikušas, reaģējot uz Covid-19 pandēmiju, Savienības iestādēm var būt grūti rīkot sanāksmes ar organizatoriem vai atklātas uzklausīšanas saistībā ar derīgu iniciatīvu izskatīšanu dalībvalstī, kurā tās plāno rīkot šādas sanāksmes. Šādos gadījumos iestādēm būtu jāļauj atlikt šo sanāksmju organizēšanu līdz dienai, kad to atļauj sabiedrības veselības stāvoklis attiecīgajā dalībvalstī. Ja atklātā uzklausīšana tiek atlikta, Komisijai vajadzētu būt iespējai atlikt sava paziņojuma, kurā izklāstīti tās juridiskie un politiskie secinājumi par iniciatīvu, pieņemšanu uz trim mēnešiem pēc atklātās uzklausīšanas, lai tā varētu pienācīgi ņemt vērā uzklausīšanas konstatējumus. 
            
            
               (12)Ja vākšanas, verifikācijas vai izskatīšanas periods tiek pagarināts sakarā ar pasākumiem, ko dalībvalstis veikušas, reaģējot uz Covid-19 pandēmiju, attiecīgi tiek pagarināti Regulā (ES) 2019/788 noteiktie paziņojumu par atbalstu glabāšanas laikposmi.
            
            
               (13)Neparedzētais un pēkšņais Covid-19 uzliesmojums un no tā izrietošie dalībvalstu veiktie pasākumi, kas tika regulāri pagarināti, nozīmēja, ka attiecībā uz dažām atsevišķām situācijām nebija iespējams savlaicīgi pieņemt šajā regulā paredzētos pagaidu pasākumus. Šā iemesla dēļ pagaidu pasākumiem būtu jāaptver arī laikposms pirms tās stāšanās spēkā.
            
            
               (14)Šī regula būtu jāpiemēro arī iniciatīvām, kuras reģistrētas pirms 2020. gada 1. janvāra saskaņā ar Eiropas Parlamenta un Padomes Regulu (ES) Nr. 211/2011
                  5
                un kurām saskaņā ar Regulas (ES) 2019/788 27. pantu turpina piemērot minētās regulas noteikumus par paziņojumu par atbalstu vākšanas periodu un dalībvalstu veikto verifikāciju un sertifikāciju.
            
         
         
            
               (15)Ņemot vērā to, ka dalībvalstu pasākumi, reaģējot uz Covid-19 pandēmiju, ir pagaidu pasākumi, arī šīs regulas piemērošanas periodam vajadzētu būt ierobežotam. 
            
            
               (16)Šī regula būtu jāpieņem steidzamības kārtā, lai pēc iespējas īsākas būtu juridiskās nenoteiktības situācijas, kas skar pilsoņus, organizatorus, valstu pārvaldes iestādes un Savienības iestādes, jo īpaši, ja attiecīgie termiņi paziņojumu par atbalstu vākšanai, verifikācijai un izskatīšanai attiecībā uz vairākām iniciatīvām jau ir beigušies vai drīzumā beigsies.. Tādēļ ir lietderīgi paredzēt izņēmumu astoņu nedēļu laikposmam, kas minēts 4. pantā Protokolā Nr. 1 par valstu parlamentu lomu Eiropas Savienībā, kurš pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam.
            
            
               (17)Steidzamības kārtā šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī, 
            
            
               IR PIEŅĒMUŠI ŠO REGULU.
            
            
               1. pants
            
            
               Priekšmets
            
            
               Ar šo regulu nosaka pagaidu pasākumus, kas piemērojami vākšanas, verifikācijas un izskatīšanas periodiem attiecībā uz reģistrētajām pilsoņu iniciatīvām saskaņā ar Regulu (ES) 2019/788 un Regulu (ES) Nr. 211/2011 saistībā ar pasākumiem, ko dalībvalstis veikušas, reaģējot uz Covid-19 pandēmiju. 
            
            
               2. pants
            
            
               Termiņu pagarinājums paziņojumu par atbalstu vākšanai 
            
            
               (1)Neatkarīgi no Regulas (ES) 2019/788 8. panta 1. punkta un Regulas (ES) Nr. 211/2011 5. panta 5. punkta, ja paziņojumu par atbalstu vākšanas periods iniciatīvai, attiecībā uz kuru vākšana jau notika 2020. gada 11. martā, maksimālo vākšanas periodu katrā gadījumā pagarina par sešiem mēnešiem.
            
            
               Ja paziņojumu par atbalstu vākšana kādai iniciatīvai sākās laikā no 2020. gada 11. marta līdz 2020. gada 11. septembrim, maksimālais vākšanas periods ilgst līdz 2021. gada 11. septembrim.
            
            
               (2)Komisija var pieņemt īstenošanas aktus, lai pagarinātu 1. punktā minētos iniciatīvu maksimālos vākšanas periodus, ja lielākā daļa dalībvalstu vai vairākas dalībvalstis, kuras pārstāv vairāk nekā 35 % Savienības iedzīvotāju, pēc 2020. gada 11. septembra turpina piemērot pasākumus, reaģējot uz Covid-19 pandēmiju, kas būtiski kavē organizatoru iespēju vākt paziņojumus par atbalstu papīra formātā un informēt sabiedrību par to īstenotajām iniciatīvām. 
            
            
               Komisija var pieņemt īstenošanas aktus, lai pagarinātu to maksimālo vākšanas periodu iniciatīvām, attiecībā uz kurām vākšana notiek brīdī, kad notiek jauns Covid-19 uzliesmojums, kā dēļ lielākajai daļai dalībvalstu vai vairākām dalībvalstīm, kuras pārstāv vairāk nekā 35 % Savienības iedzīvotāju, jāpiemēro pasākumi, kas ietekmē minēto iniciatīvu organizatorus tādā pašā apmērā. 
            
            
               Minētos īstenošanas aktus pieņem saskaņā ar 6. panta 2. punktā minēto konsultēšanās procedūru, un tajos norāda attiecīgās iniciatīvas un ar tām saistītā vākšanas perioda jauno beigu datumu.
            
            
               Katra pagarinājuma ilgums ir trīs mēneši. 
            
            
               Lai novērtētu, vai pirmajā un otrajā daļā minētā prasība ir izpildīta, dalībvalstis pēc pieprasījuma sniedz Komisijai informāciju par pasākumiem, ko tās ir veikušas vai plāno veikt, reaģējot uz Covid-19 pandēmiju. 
            
            
               (3)Neatkarīgi no 1. un 2. punkta kopējais vākšanas perioda ilgums nepārsniedz 24 mēnešus.
            
            
               (4)Komisija informē organizatorus un dalībvalstis par termiņa pagarinājumu, kas piešķirts attiecīgajām iniciatīvām. Savu lēmumu tā publicē tiešsaistes reģistrā, kas minēts Regulas (ES) 2019/788 4. panta 3. punktā.
            
            
               3. pants
            
            
               Termiņu pagarinājums paziņojumu par atbalstu verifikācijai un sertifikācijai, ko veic dalībvalstis
            
         
         
            
               (1)Neatkarīgi no Regulas (ES) 2019/788 12. panta 4. punkta un Regulas (ES) Nr. 211/2011 8. panta 2. punkta, ja dalībvalsts uzskata, ka sakarā ar pasākumiem, ko tā veikusi, reaģējot uz Covid-19 pandēmiju, nebūs iespējams pabeigt paziņojumu par atbalstu konkrētai iniciatīvai verifikāciju un sertifikāciju minētajos noteikumos paredzētajā termiņā, tā var iesniegt pamatotu lūgumu atļaut piemērot minētā perioda pagarinājumu. Minēto lūgumu iesniedz Komisijai ne vēlāk kā vienu mēnesi pirms attiecīgā perioda beigām. 
            
            
               (2)Ja pēc lūguma, kas iesniegts saskaņā ar 1. punktu, Komisija konstatē, ka minētajā punktā noteiktās prasības ir izpildītas, tā pieņem īstenošanas aktu, ar kuru attiecīgajai dalībvalstij atļauj piemērot 1. punktā norādītā perioda pagarinājumu. Pagarinājums nav īsāks par vienu mēnesi un nepārsniedz trīs mēnešus.
            
            
               Komisija informē dalībvalsti un attiecīgās iniciatīvas organizatorus par termiņa pagarinājumu. Savu lēmumu tā publicē tiešsaistes reģistrā, kas minēts Regulas (ES) 2019/788 4. panta 3. punktā.
            
            
               4. pants
            
            
               Derīgo iniciatīvu izskatīšanas termiņu pagarinājums
            
            
               (1)Neatkarīgi no Regulas (ES) 2019/788 14. panta 2. punkta un 15. panta 1. punkta, ja Eiropas Parlaments vai Komisija kopš 2020. gada 11. marta ir saskārušies ar grūtībām, rīkojot atklātu uzklausīšanu vai sanāksmi ar organizatoriem, jo dalībvalsts, kurā minētās iestādes plāno rīkot uzklausīšanu vai sanāksmi, ir veikusi pasākumus, reaģējot uz Covid-19 pandēmiju, tās rīko uzklausīšanu vai sanāksmi, tiklīdz to ļauj sabiedrības veselības situācija attiecīgajā dalībvalstī. 
            
            
               (2)Neatkarīgi no Regulas (ES) 2019/788 15. panta 2. punkta, ja Eiropas Parlaments atliek atklāto uzklausīšanu saskaņā ar šā panta 1. punktu, Komisija trīs mēnešu laikā pēc atklātās uzklausīšanas pieņem paziņojumu, kurā izklāstīti tās juridiskie un politiskie secinājumi par iniciatīvu.
            
            
               5. pants
            
            
               Personas datu glabāšanas termiņu pagarinājums 
            
            
               (1)Neatkarīgi no Regulas (ES) 2019/788 19. panta 5. punkta, ja konkrētas iniciatīvas maksimālais vākšanas vai verifikācijas un sertifikācijas periods tiek pagarināts saskaņā ar šīs regulas 2. un 3. pantu, 21 mēneša termiņu, kurā paziņojumi par atbalstu un to kopijas ir jāiznīcina, pagarina par tādu pašu periodu. 
            
            
               (2)Neatkarīgi no Regulas (ES) 2019/788 19. panta 8. punkta, ja konkrētas iniciatīvas maksimālais vākšanas periods, verifikācijas un sertifikācijas periods vai izskatīšanas periods tiek pagarināts saskaņā ar šīs regulas 2., 3. un 4. pantu, termiņus, kuros saskaņā ar minēto pantu ir jāiznīcina e-pasta adrešu ieraksti, pagarina par tādu pašu periodu. 
            
            
               6. pants
            
            
               Komiteju procedūra 
            
            
               (1)Komisijai palīdz Eiropas pilsoņu iniciatīvas komiteja, kas izveidota ar Regulas (ES) 2019/788 22. pantu. 
            
            
               (2)Ja tiek sniegta atsauce uz šo punktu, piemēro Regulas (ES) Nr. 182/2011 4. pantu.
            
            
               7. pants
            
            
               Stāšanās spēkā
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro līdz 2022. gada 31. decembrim.
            
            
               Šī regula uzliek saistības kopumā un ir tieši piemērojama visās dalībvalstīs.
            
         
         
            
               Briselē,
            
            
               
                  Eiropas Parlamenta vārdā –
                        Padomes vārdā –
               
               
                  priekšsēdētājs
                        priekšsēdētājs
               
            
         
         
            
                  
                     (1)
                  
                        OV C , ., . lpp.
               
               
                  
                     (2)
                  
                        OV C , ., . lpp.
               
               
                  
                     (3)
                  
                        Eiropas Parlamenta un Padomes Regula (ES) 2019/788 (2019. gada 17. aprīlis) par Eiropas pilsoņu iniciatīvu (OV L 130, 17.5.2019., 55. lpp.).
               
               
                  
                     (4)
                  
                        Eiropas Parlamenta un Padomes Regula (ES) Nr. 182/2011 (2011. gada 16. februāris), ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).
               
               
                  
                     (5)
                  
                        Eiropas Parlamenta un Padomes Regula (ES) Nr. 211/2011 (2011. gada 16. februāris) par pilsoņu iniciatīvu (OV L 65, 11.3.2011., 1. lpp.).